Beloning vir opspoor van verdagtes wat wag moor’n Sekerheidswag van Giyani is Sondag doodgeskiet. (Foto: Verskaf) ’n Sekerheidswag van Giyani in Limpopo is Sondag doodgeskiet pas nadat hy geld by ’n winkel in dié omgewing afgehaal het. Die polisie het ’n beloning van R50 000 uitgeloof vir enige inligting wat tot die inhegtenisneming van die verdagtes kan lei. “Vier verdagtes het in ’n wit dubbelkajuit-GMW-bakkie by die Mopani Super Spar opgedaag. Na bewering het twee verdagtes glo van die bak afgespring en die wag oorval toe hy uit die winkel stap. “Hulle het hom doodgeskiet, die geldboks gegryp en in die voertuig gevlug,” sê brig. Motlafela Mojapelo, polisiewoordvoerder. Vier verdagtes het in ’n wit dubbelkajuit-GMW-bakkie gevlug en beheer oor die motor verloor. (Foto: Verskaf) Volgens Mojapelo het die bestuurder van die GS4-sekerheidsvoertuig die verdagtes agternagesit waarna hulle die geldboks, wat danksy ’n veiligheidsmaatreël vol rooi en groen ink was, uit die motor gegooi het. “Die verdagtes het in die suidelike rigting op die R81-pad gevlug. “Nadat hulle beheer oor die voertuig verloor en teen ’n paal gebots het, het hulle te voet gevlug.” Die polisie doen ’n beroep op enigiemand wat inligting het of verdagtes met inkbevlekte klere opgemerk het, om genl.maj. Maggie Mathebula by 082 499 1969 of kol. Cecil Machimane by 082 451 7181 te bel.